钦定古今图书集成/理学汇编/文学典/第031卷 > 苏侃
## 钦定古今图书集成/理学汇编/文学典/第031卷 > 苏侃

按《南齐书》本传，“侃字休烈，武邑人也。祖护，本郡太守。
父端，州治中。侃涉猎书传，出身正员将军，补长城令。
薛安都反，引侃为其府参军，使掌书记。安都降虏，侃
自拔南归，除积射将军。遇太祖在淮上，便自委结。上
镇淮阴，以侃详密，取为冠军录事参军。是时张永、沈
攸之反后，新失淮北，始遣上北戍，不满千人。每岁秋”
冬间，边淮骚动，恒恐虏至。上广遣侦候，安集荒馀，又
营缮城府。上在兵中久，见疑于时，乃作《塞客吟》以喻
志，曰：“宝纬紊宗，神经越序，德晦河晋，力宣江楚。云雷
兆壮，天山繇武。直发指秦关，凝精越汉渚。秋风起，塞
草衰，雕鸿思，边马悲。平原千里顾，但见转蓬飞。星严
海净，月澈河明，清辉映幕，素液凝庭，金笳夜厉，羽轊
晨征。斡晴潭而怅泗，枻松洲而悼情。兰涵风而泻艳，
菊笼泉而散英。曲绕首燕之叹，吹轸绝越之声，欷园
琴之孤弄，想庭藿之馀馨。青关望断，白日西斜，恬源
靓雾，垄首晖霞戒旋，鹢跃还波，情绵绵而方远，思袅
袅而遂多。粤击秦中之筑，因为塞上之歌。”歌曰：“朝发
兮江泉，日夕兮陵山，惊飚兮瀄汨，淮流兮潺湲，胡埃
兮云聚，楚斾兮星悬，愁墉兮思宇，恻怆兮何言？定寰
中之逸鉴，审雕陵之迷泉，悟樊笼之或累，怅遐心以
栖元。”侃达上此旨，更自勤励，委以府事，深见知待。元
徽初，巴西人李承明作乱，太祖议遣侃衔使慰劳。还
除羽林监，加建武将军。桂阳之难，上复以侃为平南
录事，领军主，从顿新亭，使分金银赋赐诸将。事宁，除
步兵校尉，出为绥虏将军、山阳太守，清修有治理，百
姓怀之。进号龙骧将军，除前军将军。沈攸之事起，除
侃游击将军，迁太祖骠骑谘议，领录事，除黄门郎，复
为太祖太尉谘议。侃事上既久，备悉起居，乃与丘巨
源撰《萧太尉记》，载上征伐之功，以功封新“建县侯，五
百户。”齐台建，为黄门郎，领射声校尉，任以心膂。上即
位，侃撰《圣皇瑞命记》一卷奏之。建元元年卒，年五十
三，上惜之甚至，追赠辅国将军、梁南秦二州刺史，谥
质侯。弟烈，字休文，初为东莞令，张永镇军中兵，累至
山阳太守、宁朔将军。游击将军。袁粲起事，太祖先遣
烈助防城，仍随诸将平石头，封吉阳县男。建元中，为
假节、督巴州军事、巴州刺史、巴东太守，宁朔将军如
故。永明中，至平西司马、陈留太守，卒官。